CELEX: 32021D1357
Language: sl
Date: 2021-06-30 00:00:00
Title: Sklep Komisije (EU) 2021/1357 z dne 30. junija 2021 o odobritvi Sloveniji, da podaljša nekatera obdobja iz člena 2 Uredbe (EU) 2021/267 Evropskega parlamenta in Sveta (notificirano pod dokumentarno številko C(2021) 4628) (Besedilo v angleškem jeziku je edino verodostojno)

16.8.2021   
               
               
                  SL
               
               
                  Uradni list Evropske unije
               
               
                  L 293/5
               
            
         SKLEP KOMISIJE (EU) 2021/1357
         z dne 30. junija 2021
         o odobritvi Sloveniji, da podaljša nekatera obdobja iz člena 2 Uredbe (EU) 2021/267 Evropskega parlamenta in Sveta
         
            
               (notificirano pod dokumentarno številko C(2021) 4628)
            
         
         (Besedilo v angleškem jeziku je edino verodostojno)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) 2021/267 Evropskega parlamenta in Sveta z dne 16. februarja 2021 o posebnih in začasnih ukrepih zaradi nadaljevanja krize zaradi COVID-19 glede obnovitve ali podaljšanja nekaterih potrdil, spričeval, licenc, dovoljenj in pooblastil, odloga nekaterih rednih preverjanj in rednih usposabljanj na nekaterih področjih prometne zakonodaje in podaljšanja nekaterih obdobij iz Uredbe (EU) 2020/698 (1) ter zlasti člena 2(8) Uredbe,
         ob upoštevanju naslednjega:
         
                     (1)
                  
                  
                     S členom 2(1) Uredbe (EU) 2021/267 se podaljšujejo roki za opravljanje rednega usposabljanja s strani imetnika spričevala o strokovni usposobljenosti (v nadaljnjem besedilu: spričevala), ki bi se sicer že iztekli ali bi se sicer iztekli med 1. septembrom 2020 in 30. junijem 2021. S členom 2(3) navedene uredbe se podaljšuje veljavnost usklajene kode Unije „95“.
                  
               
                     (2)
                  
                  
                     S členom 2(5) Uredbe (EU) 2021/267 se podaljšuje veljavnost izkaznic o vozniških kvalifikacijah iz Priloge II k Direktivi 2003/59/ES Evropskega parlamenta in Sveta (2), ki bi sicer že prenehale veljati ali bi sicer prenehale veljati med 1. septembrom 2020 in 30. junijem 2021.
                  
               
                     (3)
                  
                  
                     Slovenija je z dopisom z dne 20. maja 2021 predložila utemeljeno zahtevo za odobritev podaljšanja nekaterih obdobij iz člena 2 Uredbe (EU) 2021/267. Dodatne informacije v podporo svoji zahtevi je predložila 21. maja in 7. junija 2021.
                  
               
                     (4)
                  
                  
                     Slovenija želi s svojo utemeljeno zahtevo pridobiti dovoljenje za podaljšanje obdobja med 1. septembrom 2020 in 30. junijem 2021 iz člena 2(1) Uredbe (EU) 2021/267 za namene navedene določbe in člena 2(3) za štiri mesece ter dovoljenje za podaljšanje obdobja med 1. septembrom 2020 in 30. junijem 2021 iz člena 2(5) navedene uredbe za šest mesecev.
                  
               
                     (5)
                  
                  
                     V skladu z informacijami, ki jih je predložila Slovenija, opravljanje rednega usposabljanja in izdaja spričeval zanj, navedba usklajene kode Unije „95“ in obnovitev izkaznic o vozniških kvalifikacijah v navedeni državi članici po 30. juniju 2021 verjetno še ne bodo neizvedljivi zaradi ukrepov, ki jih je sprejela za preprečitev ali omejitev širjenja COVID-19.
                  
               
                     (6)
                  
                  
                     Po navedbah Slovenije je treba vsa redna usposabljanja v navedeni državi članici izvajati s fizično navzočnostjo zadevnih voznikov. Vendar je bilo treba zaradi razmer, ki jih je povzročila pandemija COVID-19, dejavnosti rednega usposabljanja bodisi začasno ukiniti bodisi bistveno omejiti, zlasti glede na veljavne ukrepe glede pravil o omejevanju socialnih stikov.
                  
               
                     (7)
                  
                  
                     Na podlagi informacij, ki jih je predložila Slovenija, se je v tej državi članici 18. marca 2020 začela prva faza omejitve gibanja, ki je trajala do 17. maja 2020, in 16. novembra 2020 druga faza omejitve gibanja, ki je trajala do 14. februarja 2021. Nato je 1. aprila 2021 vstopila v tretjo fazo omejitve gibanja, ki je trajalo do 11. aprila 2021. Zaprtje zaradi učinkov pandemije COVID-19 je v tej državi članici trajalo skupaj več kot pet mesecev in pol.
                  
               
                     (8)
                  
                  
                     Po navedbah Slovenije je vse te omejitve gibanja spremljalo sprejetje ukrepov, s katerimi se je prepovedalo običajno izvajanje dejavnosti rednega usposabljanja zaradi veljavnih ukrepov omejevanja socialnih stikov. Rednih usposabljanj sploh ni bilo dovoljeno izvajati zlasti v tretji fazi omejitve gibanja, ki je trajala od 1. do 11. aprila 2021.
                  
               
                     (9)
                  
                  
                     Redna usposabljanja so dovoljena od maja 2021, čeprav so omejena na največ 10 oseb na tečaj. Po navedbah Slovenije bodo lahko prevozniki šele konec leta 2021 svoje dejavnosti organizirali tako, da bodo vsi vozniki pravočasno opravili svoja redna usposabljanja.
                  
               
                     (10)
                  
                  
                     Na podlagi informacij, ki jih je predložila ta država članica, se je v zadnjem času zaradi zgoraj navedenih omejitev gibanja tečajev usposabljanja lahko udeležilo le manjše število voznikov, kot bi se jih sicer v istem obdobju predvidoma udeležilo v normalnih razmerah. Navedene omejitve gibanja in drugi ukrepi, uvedeni v tem okviru, so privedli do približno 50-odstotnega osipa voznikov pri opravljanju rednih usposabljanj, Slovenija pa je tudi ocenila, da je vsak mesec omejitve gibanja predstavljal 8-odstotno zmanjšanje udeležbe voznikov na rednih usposabljanjih v primerjavi z običajnimi razmerami.
                  
               
                     (11)
                  
                  
                     Prav tako se je po navedbah Slovenije v letu 2019 920 rednih usposabljanj udeležilo 43 884 voznikov, medtem ko se je leta 2020 izvedlo le 494 rednih usposabljanj, ki se jih je udeležilo 19 089 voznikov. Slovenija zaradi tega zmanjšanja pričakuje, da bo povpraševanje po rednih usposabljanjih preseglo zmogljivosti za njihovo izvajanje. Zaostanki v navedeni državi članici so trenutno precejšni, še vedno veljavni ukrepi omejevanja socialnih stikov pa ne omogočajo hitrega reševanja teh zaostankov.
                  
               
                     (12)
                  
                  
                     V skladu z informacijami, ki jih je predložila Slovenija, ukrepi, ki so bili uvedeni za zajezitev širjenja COVID-19, vplivajo tudi na obnovitev izkaznic o vozniških kvalifikacijah. Poleg zgoraj navedenih težav pri dokončanju rednih usposabljanj, ki so po navedbah Slovenije predpogoj za obnovitev izkaznic o vozniških kvalifikacijah, se ta država članica sklicuje tudi na omejitev zmogljivosti lokalnih upravnih organov za izvedbo obnovitve teh dokumentov. Po navedbah te države članice je trenutno v stavbah upravnih organov v Sloveniji dovoljen le del osebja, ta omejitev pa bo verjetno ostala v veljavi tudi v bližnji prihodnosti.
                  
               
                     (13)
                  
                  
                     Na podlagi informacij, ki jih je predložila ta država članica, je verjetno, da bodo nekateri od teh ukrepov ostali v veljavi v bližnji prihodnosti in morda do konca leta 2021. Čeprav se sedanje razmere pandemije v Sloveniji počasi izboljšujejo, ima ta država članica še vedno približno 300 novih okužb na dan, kar se glede na velikost države šteje za znatno število. Zaradi težav z dobavnimi verigami tudi cepljenje poteka počasneje, kot je bilo pričakovano. Slovenija zato pričakuje, da se bodo ukrepi, kot je omejitev števila oseb v zaprtih prostorih, zaenkrat ohranili, zaradi česar bo manj voznikov lahko zaključilo redno usposabljanje.
                  
               
                     (14)
                  
                  
                     Po navedbah Slovenije je razlog za zahtevo za podaljšanje za najdaljša dovoljena šestmesečna obdobja pojasnjen z dejstvom, da je še vedno velik zaostanek pri izkaznicah o vozniških kvalifikacijah, ki jih je treba obnoviti, ki je približno 50 % večji, kot bi običajno pričakovali. Poleg tega še vedno ni gotovo, kako dolgo bo pandemija trajala in kako dolgo bodo še veljali ukrepi omejevanja socialnih stikov.
                  
               
                     (15)
                  
                  
                     Slovenija zahteva le podaljšanje obdobij med 1. septembrom 2020 in 30. junijem 2021 in ne desetmesečnih obdobij iz člena 2(1), (3) in (5) Uredbe (EU) 2021/267. Zaključek rednega usposabljanja in izdaja spričeval zanj, navedba usklajene kode Unije „95“ in obnovitev izkaznic o vozniških kvalifikacijah v navedeni državi članici, ki bi sicer potekla v novem referenčnem obdobju, se zato ne bodo podaljšali za več kot deset mesecev. Zahtevana podaljšanja zato ne vodijo k nesorazmernim tveganjem pri varnosti in varovanju v prometu.
                  
               
                     (16)
                  
                  
                     Sloveniji bi bilo zato treba dovoliti podaljšanje obdobja med 1. septembrom 2020 in 30. junijem 2021 iz člena 2(1) za namene te določbe ter člena 2(3) in (5) Uredbe (EU) 2021/267 za šest mesecev.
                  
               
                     (17)
                  
                  
                     Slovenija se je strinjala, da se ta sklep sprejme in priglasi v angleškem jeziku –
                  
               SPREJELA NASLEDNJI SKLEP:
         
            Člen 1
            Sloveniji se odobri, da podaljša naslednja obdobja iz člena 2(1), (3) in (5) Uredbe (EU) 2021/267:
            
                        (a)
                     
                     
                        podaljšanje obdobja med 1. septembrom 2020 in 30. junijem 2021 iz člena 2(1) Uredbe (EU) 2021/267 za namene člena 2(1) in (3) navedene uredbe za šest mesecev; ter
                     
                  
                        (b)
                     
                     
                        podaljšanje obdobja med 1. septembrom 2020 in 30. junijem 2021 iz člena 2(5) navedene uredbe za šest mesecev.
                     
                  
         
            Člen 2
            Ta sklep je naslovljen na Republiko Slovenijo.
         
         
            V Bruslju, 30. junija 2021
            
               
                  Za Komisijo
               
               Adina-Ioana VĂLEAN
               
                  članica Komisije
               
            
         
         
            (1)  UL L 60, 22.2.2021, str. 1.
         
            (2)  Direktiva 2003/59/ES Evropskega parlamenta in Sveta z dne 15. julija 2003 o temeljnih kvalifikacijah in rednem usposabljanju voznikov nekaterih cestnih vozil za prevoz blaga ali potnikov, o spremembi Uredbe Sveta (EGS) št. 3820/85 in Direktive Sveta 91/439/EGS ter o razveljavitvi Direktive Sveta 76/914/EGS (UL L 226, 10.9.2003, str. 4).